Document ID: 32007R0722

KOMISSION ASETUS (EY) N:o 722/2007,
annettu 25 päivänä kesäkuuta 2007,
tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä annetun Euroopan parlamentin ja neuvoston asetuksen (EY) N:o 999/2001 liitteiden II, V, VI, VIII, IX ja XI muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (1) ja erityisesti sen 23 artiklan,
sekä katsoo seuraavaa:
(1)
Asetuksessa (EY) N:o 999/2001 annetaan säännöt eläimissä esiintyvien tarttuvien spongiformisten enkefalopatioiden (TSE:iden) ehkäisyä, valvontaa ja hävittämistä varten. Sitä sovelletaan elävien eläinten ja eläinperäisten tuotteiden tuotantoon ja markkinoille saattamiseen ja joissakin erityistapauksissa niiden vientiin.
(2)
Asetuksen (EY) N:o 999/2001 5 artiklassa säädetään, että jäsenvaltion, kolmannen maan tai jonkin niiden alueen, jäljempänä ’maat ja alueet’, BSE-asema määritellään luokittelemalla se yhteen kolmesta luokasta. Asetuksen liitteessä II annetaan säännöt maiden ja alueiden BSE-aseman määrittelemisestä. Asetuksen 5 artiklassa säädetään myös yhteisön luokituksen uudelleenarvioinnista sen jälkeen, kun Maailman eläintautijärjestö (OIE) on ottanut käyttöön maiden luokitusmenettelyn.
(3)
Asetuksen (EY) N:o 999/2001 liitteessä V annetaan säännöt erikseen määritellyn riskiaineksen keräämisestä ja hävittämisestä ja liitteessä IX elävien eläinten, alkioiden, munasolujen ja eläinperäisten tuotteiden tuonnista yhteisöön.
(4)
Maailman eläintautijärjestön OIE:n toukokuussa 2005 pidetyssä yleiskokouksessa hyväksyttiin uusi yksinkertaistettu menettely, jolla maat luokitellaan niiden BSE-riskin perusteella kolmeen luokkaan.
(5)
Asetusta (EY) N:o 999/2001 muutettiin asetuksella (EY) N:o 1923/2006, jotta uusi yksinkertaistettu luokittelujärjestelmä voitiin saattaa osaksi yhteisön lainsäädäntöä. Muutoksen seurauksena asetuksen (EY) N:o 999/2001 liitteitä II, V ja IX olisi muutettava uuden luokittelujärjestelmän huomioon ottamiseksi.
(6)
Jos asetuksen (EY) N:o 999/2001 5 artiklan 2 tai 4 kohdan mukaista päätöstä maiden luokittelusta ei ole tehty, 9 artiklan ja liitteen VI säännöksiä ei ole sovellettu. Koska uutta luokittelujärjestelmää sovelletaan 1 päivästä heinäkuuta 2007 ja jotta liite olisi tieteelliseen tietoon perustuvien siirtymätoimenpiteiden nojalla sovellettavien sääntöjen sekä artikloihin tehtyjen muutosten mukainen, liitettä VI olisi muutettava.
(7)
Asetuksen (EY) N:o 999/2001 liitteessä VIII säädetään elävien eläinten, niiden siemennesteen, alkioiden ja munasolujen sekä eläinperäisten tuotteiden markkinoille saattamista ja vientiä koskevista edellytyksistä. Kyseisessä liitteessä olevassa C luvussa säädetään tiettyjen eläinperäisten tuotteiden yhteisön sisäistä kauppaa koskevista edellytyksistä. Näitä edellytyksiä olisi muutettava uuden luokittelujärjestelmän huomioon ottamiseksi.
(8)
Asetuksen (EY) N:o 999/2001 liitteessä XI olevan D osan 5 kohdassa säädetään Yhdistyneen kuningaskunnan alueella ennen 1 päivää elokuuta 1996 syntyneitä tai kasvatettuja nautaeläimiä koskevasta yhteisön sisäisestä kaupasta ja hirvieläimistä saatujen lihatuotteiden tuonnista yhteisöön. Ihmisten ja eläinten terveyden suojaamiseen liittyvistä syistä näitä toimenpiteitä olisi sovellettava edelleen 1 päivän heinäkuuta 2007 jälkeen.
(9)
Selkeyden ja johdonmukaisuuden vuoksi Yhdistyneen kuningaskunnan alueella ennen 1 päivää elokuuta 1996 syntyneiden tai kasvatettujen nautaeläinten yhteisön sisäistä kauppaa ja vientiä kolmansiin maihin koskevat säännökset olisi annettava liitteessä VIII ja hirvieläimistä saatujen lihatuotteiden tuontia koskevat säännökset liitteessä IX.
(10)
Asetuksen (EY) N:o 999/2001 liitteeseen XI sisältyvien erityistä riskiainesta koskevien siirtymätoimenpiteiden soveltaminen olisi lopetettava kussakin maassa tai kullakin alueella välittömästi, kun kyseisen maan tai alueen luokitusta koskeva päätös on tehty. Sen vuoksi liite XI olisi kumottava.
(11)
Asetusta (EY) N:o 999/2001 olisi näin ollen muutettava.
(12)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 999/2001 liitteet II, V, VI, VIII, IX ja XI tämän asetuksen liitteen mukaisesti.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 25 päivänä kesäkuuta 2007.

Labels: 0
17
15
6